Document ID: 32003D0489

Απόφαση της Επιτροπής
της 25ης Ιουνίου 2003
σχετικά με μέτρα προστασίας για την ψευδοπανώλη των πτηνών στην Αυστραλία
[κοινοποιηθείσα υπό τον αριθμό Ε(2003) 1948]
(Κείμενο που παρουσιάζει ενδιαφέρον για τον ΕΟΧ)
(2003/489/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 97/78/ΕΟΚ του Συμβουλίου, της 18ης Δεκεμβρίου 1997, για τον καθορισμό των αρχών οργάνωσης των κτηνιατρικών ελέγχων των προϊόντων που εισάγονται στην Κοινότητα από τρίτες χώρες(1), και ιδίως το άρθρο 22 παράγραφος 1,
την οδηγία 91/496/ΕΟΚ του Συμβουλίου, της 15ης Ιουλίου 1991, για τον καθορισμό των βασικών αρχών σχετικά με την οργάνωση των κτηνιατρικών ελέγχων των ζώων προέλευσης τρίτων χωρών που εισάγονται στην Κοινότητα και περί τροποποίησης των οδηγιών 89/662/ΕΟΚ, 90/425/ΕΟΚ και 90/675/ΕΟΚ(2), όπως τροποποιήθηκε τελευταία από την οδηγία 96/43/ΕΚ(3), και ιδίως το άρθρο 18 παράγραφος 1,
την οδηγία 91/494/ΕΟΚ του Συμβουλίου, της 26ης Ιουνίου 1991, σχετικά με τους όρους υγειονομικού ελέγχου που διέπουν τις ενδοκοινοτικές συναλλαγές και τις εισαγωγές νωπών κρεάτων πουλερικών από τρίτες χώρες(4), όπως τροποποιήθηκε τελευταία από την οδηγία 1999/89/ΕΚ(5), και ιδίως το άρθρο 11 παράγραφος 1, το άρθρο 12 παράγραφος 2, το άρθρο 14 παράγραφος 1 και το άρθρο 14α,
τον κανονισμό (ΕΚ) αριθ. 1774/2002 του Ευρωπαϊκού Κοινοβουλίου και του Συμβουλίου, της 3ης Οκτωβρίου 2002, για τον καθορισμό υγειονομικών κανόνων σχετικά με τα ζωικά υποπροϊόντα που δεν προορίζονται για κατανάλωση από τον άνθρωπο(6), όπως τροποποιήθηκε τελευταία από τον κανονισμό (ΕΚ) αριθ. 808/2003 της Επιτροπής(7), και ιδίως τα άρθρα 28 και 29,
Εκτιμώντας τα ακόλουθα:
(1) Λόγω της εμφάνισης εστιών ψευδοπανώλης των πτηνών στις Πολιτείες Victoria και New South Wales, η Επιτροπή εξέδωσε την απόφαση 2002/537/ΕΚ της 2ας Ιουλίου 2002 σχετικά με μέτρα προστασίας για την ψευδοπανώλη των πτηνών στην Αυστραλία(8), όπως τροποποιήθηκε από την απόφαση 220/942/ΕΚ(9).
(2) Η εν λόγω απόφαση απαγόρευε την εισαγωγή ζωντανών πουλερικών και αυγών πουλερικών προς επώαση, ζώντων στρουθιονίδων και αυγών στρουθιονίδων προς επώαση, νωπού κρέατος πουλερικών, στρουθιονίδων, εκτρεφόμενων και άγριων πτερωτών θηραμάτων, προϊόντων με βάση το κρέας πουλερικών και παρασκευασμάτων με βάση το κρέας πουλερικών από την Αυστραλία, με ορισμένες εξαιρέσεις μέχρι την 1η Μαΐου 2003.
(3) Δεν αναφέρθηκαν άλλα κρούσματα ψευδοπανώλης των πτηνών και οι αρχές της Αυστραλίας παρέσχαν επιδημιολογικά στοιχεία.
(4) Ωστόσο, δεδομένου ότι η απόφαση 2002/537/ΕΚ έληξε, και μέχρις ότου εξεταστούν πλήρως τα στοιχεία που παρέσχαν οι αρχές της Αυστραλίας, είναι απαραίτητο να συνεχιστεί, με ειδικές παρεκκλίσεις, η γενική αναστολή των εισαγωγών από την Αυστραλία ζώντων πουλερικών και αυγών προς επώαση, ζώντων στρουθιονίδων και αυγών στρουθιονίδων προς επώαση, νωπού κρέατος πουλερικών, στρουθιονίδων, άγριων πτερωτών θηραμάτων και πτερωτών θηραμάτων εκτροφής, προϊόντων με βάση το κρέας πουλερικών και παρασκευασμάτων κρέατος που συνίστανται ή περιέχουν κρέας των προαναφερθέντων ειδών.
(5) Η απόφαση 97/222/ΕΚ της Επιτροπής(10), όπως τροποποιήθηκε τελευταία από την απόφαση 2002/464/ΕΚ(11), προβλέπει κατάλογο τρίτων χωρών από τις οποίες τα κράτη μέλη επιτρέπουν την εισαγωγή προϊόντων με βάση το κρέας και καθορίζει τρόπους επεξεργασίας προκειμένου να περιοριστεί ο κίνδυνος μετάδοσης της νόσου μέσω προϊόντων του είδους αυτού. Η επεξεργασία στην οποία πρέπει να υποβάλλονται τα προϊόντα εξαρτάται από την υγειονομική κατάσταση της χώρας καταγωγής όσον αφορά τα είδη από τα οποία προέρχεται το κρέας. Συνεπώς, είναι απαραίτητο να επιβληθεί η επεξεργασία αυτή για τα προϊόντα με βάση το κρέας πουλερικών καταγωγής Αυστραλίας.
(6) Ο κανονισμός (ΕΚ) αριθ. 1774/2002 εφαρμόζεται για τις εισαγωγές πρώτων υλών για την παρασκευή ζωοτροφών, καθώς και για τις εισαγωγές πρώτων υλών για την παρασκευή φαρμακευτικών ή τεχνικών προϊόντων, οι οποίες αποτελούν το αντικείμενο παρακολούθησης. Ωστόσο, οι διατάξεις εφαρμογής που προβλέπονται στο άρθρο 29 του εν λόγω κανονισμού δεν έχουν ακόμη θεσπιστεί. Εν τω μεταξύ, όπως προβλέπεται στην παράγραφο 7 του εν λόγω άρθρου, θα εφαρμόζονται οι διατάξεις της οδηγίας 97/78/ΕΚ, σχετικά με τους όρους ελέγχου, και τα εθνικά πιστοποιητικά εξακολουθούν να ισχύουν.
(7) Τα εθνικά πιστοποιητικά για την εισαγωγή των ανωτέρω πρώτων υλών που δεν προορίζονται για κατανάλωση από τον άνθρωπο πρέπει να είναι σύμφωνα με το κεφάλαιο 10 του παραρτήματος Ι της οδηγίας 92/118/ΕΟΚ του Συμβουλίου(12), όπως τροποποιήθηκε τελευταία από την απόφαση 2002/42/ΕΚ της Επιτροπής(13).
(8) Οι διατάξεις της παρούσας οδηγίας θα επανεξεταστούν υπό το φως των στοιχείων που παρέσχαν οι αρχές της Αυστραλίας.
(9) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Τα κράτη μέλη απαγορεύουν την εισαγωγή από την Αυστραλία ζώντων πουλερικών και αυγών προς επώαση, ζώντων στρουθιονίδων και αυγών στρουθιονίδων προς επώαση, νωπού κρέατος πουλερικών, στρουθιονίδων, εκτρεφόμενων και άγριων πτερωτών θηραμάτων, προϊόντων με βάση το κρέας πουλερικών και παρασκευασμάτων κρέατος που συνίστανται ή περιέχουν κρέας των προαναφερθέντων ειδών, με εξαίρεση τις πρώτες ύλες που πληρούν τις απαιτήσεις πιστοποίησης σύμφωνα με τα εθνικά υποδείγματα πιστοποιητικών τα οποία ανταποκρίνονται στις απαιτήσεις που προβλέπονται ρητά στο κεφάλαιο 10 του παραρτήματος I της οδηγίας 92/118/ΕΟΚ.
Άρθρο 2
Κατά παρέκκλιση του άρθρου 1, επιτρέπονται οι εισαγωγές κρέατος στρουθιονίδων υπό τον όρο ότι πληρούνται οι απαιτήσεις που εκτίθενται στο πιστοποιητικό για την υγεία των ζώων του παραρτήματος της παρούσας απόφασης.
Άρθρο 3
Κατά παρέκκλιση του άρθρου 1, τα κράτη μέλη επιτρέπουν την εισαγωγή προϊόντων με βάση το κρέας πουλερικών, όταν το κρέας πουλερικών που περιέχεται στο προϊόν με βάση το κρέας αυτό έχει υποβληθεί σε ειδική επεξεργασία του τύπου B, Γ ή Δ, όπως περιγράφεται στο μέρος IV του παραρτήματος της απόφασης 97/222/ΕΚ.
Άρθρο 4
Τα κράτη μέλη τροποποιούν τα μέτρα που εφαρμόζουν στις εμπορικές συναλλαγές έτσι ώστε να είναι σύμφωνα με την παρούσα απόφαση και δημοσιοποιούν αμέσως και κατά τον ενδεδειγμένο τρόπο τα θεσπιζόμενα μέτρα. Ενημερώνουν αμέσως την Επιτροπή σχετικά.
Άρθρο 5
Η παρούσα απόφαση εφαρμόζεται από τις 7 Ιουλίου 2003.
Άρθρο 6
Η παρούσα απόφαση εφαρμόζεται μέχρι την 1η Ιανουαρίου 2004.
Άρθρο 7
Η παρούσα απόφαση απευθύνεται στα κράτη μέλη.
Βρυξέλλες, 25 Ιουνίου 2003.

Labels: 3
18
6